ועדת הכספים, כנסת 20, פרוטוקול מספר 1041, 2018-05-15 12:15

משה גפני: אנחנו עוברים עכשיו לדון בהצעת מתווה לתשלום חובות בגין גבייה רטרואקטיבית של היטל העבודה למבקשי מקלט בעלי אישור שהייה זמני.

משה גפני: אנחנו קיימנו על זה כבר מספר דיונים וניהלנו כל מיני שיחות.

משה גפני: מירי, אני רוצה שתגידי את המתווה, אבל אני רוצה להגיד את העיקרון שעליו דיברנו גם בישיבה הקודמת, גם בשיחות שהיו לנו.

משה גפני: אנחנו רוצים מתווה מחולק לשלושה: החלק הראשון זה של הגדולים, מעל 20 מיליון שקל, נדמה לי.

משה גפני: אני לא נכנס לפרטים, אני מבקש שאת תגידי כי המתווה הוא שלכם.

משה גפני: מעל 20 מיליון שקל יצטרכו לתת 45% במזומן.

עודד פורר: היא אומרת או אתה אומר?

עודד פורר: כי אני לא מכיר את המתווה.

משה גפני: אני מדבר כללית, לא נכנס.

משה גפני: היא תגיד את כל הפרטים.

משה גפני: 5% בכל מקרה משאירים לסוף, לחודש ה-37 כשיש פריסה של 36 חודשים שזה כבר אמרתם להם גם לפני הדיונים כאן, אבל אנחנו היום ביחד.

משה גפני: זאת אומרת, מה שאמרתם גם אנחנו אמרנו, ומה שאמרנו גם אתם אמרתם - לא חשוב, הכנסנו לשם עוד כמה דברים.

משה גפני: בין 5 מיליון ל-20 מיליון – שם זה יהיה עם פריסה גדולה יותר.

מירי סביון: אנחנו לא מגדילים את הפריסה מעבר ל-36

משה גפני: לא, בסדר.

משה גפני: אבל האחוזים יהיו פחות.

משה גפני: המזומן יהיה פחות והפריסה היא 36 חודשים בכל מקרה.

עודד פורר: אתם לא נתתם כבר 36 חודשים כבר קודם בלי - - -?

משה גפני: כן, כן.

שגית אפיק: אבל הוא מציע בלי ריבית אחורה ובלי ריבית קדימה.

שגית אפיק: זה מוריד את החוב משמעותית.

משה גפני: לא קדימה, לא אחורה – אין ריבית.

משה גפני: הפרשי הצמדה הם לא הסכימו, אבל לגבי הנושא הזה.

משה גפני: לגבי אלה שפחות מ-5 מיליון – שם האחוז יהיה נמוך יותר.

שגית אפיק: אחוז התשלום במזומן יהיה - - -

משה גפני: כן, יהיה 15%.

שגית אפיק: וגם לא מזומן - - -

משה גפני: נדמה לי שאת אמרת וערן יעקב אמר שאם תראו שיש עסקים כאלה שהם עסקים שהם מאוד מתקשים אתם תפרסו את זה או תיתנו או שתעשו מחוות מהסוג הזה שהעסקים האלה לא יתמוטטו.

משה גפני: נציגי הסוכנות לעסקים קטנים, אנחנו מבקשים גם על התשלומים במזומן, מה שאנחנו נסכם איתם, את העזרה שלכם כי מדובר על תשלומים שהם תשלומים שחלק מהאנשים לא יעמדו בהם.

משה גפני: התפקיד שלכם, ואני שמח שאתם כאן, הוא לעזור להם אחרי שייגמר העניין.

משה גפני: גברת סביון, בבקשה.

משה גפני: הבמה לרשותך.

משה גפני: מירי סביון היא אישה רצינית, לא חשוב איך קוראים לתפקיד שלה.

מירי סביון: תודה.

מירי סביון: אני מירי סביון, משנה למנהל רשות המסים.

מירי סביון: חשוב לי להדגיש כמה דברים לפני שבאמת נפרט את המתווה שאיתו אנחנו מתקדמים ושלגביו אנחנו הולכים לעדכן את הציבור בהמשך היום אחרי שנצא מהדיון פה: אחד, בשבועות שחלפו מאז שניהלנו את הדיון האחרון פה, וגם לפני כן, גם בעקבות הדברים שנאמרו פה, השיחות שלנו, גם בעקבות מפגשים שלנו עם קבוצות של מעסיקים רלוונטיות, התרשמנו באמת שיש פה קושי אמיתי לחלק מהמעסיקים לשלם את החובות הגבוהים.

מירי סביון: אני רוצה לציין שאין פה גבייה רטרואקטיבית במובן של משהו שלא היה, אלא אנחנו מדברים על גבייה של חובות עבר, של מסים, חובות אמיתיים של מסים צריך לשלם.

מירי סביון: יחד עם זאת, הסיבה שאנחנו החלטנו לתת את ההקלות שתיכף אפרט אותן בצורה מסודרת זה מכיוון שבאמת השתכנעו שלחלק גדול מהמעסיקים קשה לשלם מכיוון שהצטברו פה חובות גבוהים ומכיוון שגם אנחנו כרשות מסים חשוב לנו, מצד אחד, מאוד לגבות את המס שהמדינה צריכה, ומצד שני, לאפשר לעסקים להמשיך לחיות, להמשיך לשלם מסים, ולהצליח כאן במדינה.

מירי סביון: בנוסף, סביב הסוגיה המאוד ספציפית הזו בית המשפט העליון ביקש שאנחנו גם נתחשב, ולכן זו סיבה נוספת מבחינתנו לתת את ההקלות שניתן.

מירי סביון: סיבה נוספת לזה שאנחנו רוצים ללכת על איזשהו מתווה שהוא מאוד רחב ומאוד כולל להרבה מאוד עסקים זה מכיוון שכרגע נמצאים בדיונים מאות עסקים בדיוק בסוגיה הזו.

מירי סביון: חשוב לנו למנוע עד כמה שניתן חיכוך בין העסקים השונים לבין רשות המסים כדי שלא כל מקרה יידון לגופו.

מירי סביון: לכן, אנחנו מציעים פה מתווה כללי כדי לחסוך את ההידיינות.

מירי סביון: גם אם חלק מהעסקים היו יכולים להסתדר עם מתווה קצת פחות נדיב, אנחנו חושבים שמאוד חשוב כאן לייצר פתרון לכמה שיותר עסקים שימנע את החיכוך ויפתור את הבעיה ויוריד אותה מסדר היום של הוועדה הזו, וגם מבחינתנו, מבחינת רשות המסים, נשמח לטפל בנושאים אחרים.

מירי סביון: דבר נוסף שצריך לקחת בחשבון, יש היום עסקים שנמצאים על השולחן בדיונים בפקידי השומה, יש עסקים שעדיין לא הגיעו לביקורת וחשוב לדעת שהמתווה הזה, מבחינתנו, חל על כולם.

מירי סביון: זאת אומרת, גם עסק שעדיין לא הגענו אליו ולא נמצא בדיונים - שיהיה מודע לכך שאותן הקלות שאנחנו נותנים הן לפרק זמן מוגבל.

מירי סביון: לכן, אנחנו נציע מכאן לכל העסקים, גם כאלה שנמצאים בדיונים וגם כאלה שלא, להסדיר את כל החובות שלהם.

מיקי לוי: את תגידי פרק זמן?

משה גפני: כן, כן.

מירי סביון: אנחנו נסדיר את הכול, להסדיר את החובות, כיוון שברגע שתסתיים התקופה אנחנו חוזרים למתווים הרגילים ומי שצריך לשלם הפרשי מס משלם אותם בלי הקלות.

דובי אמיתי: ומי ששילם?

מירי סביון: מי ששילם באופן שוטף, שילם באופן שוטף.

דובי אמיתי: אבל מי שהיתה לו שומה לפני שנה נדרש לשלם?

מירי סביון: אנחנו נפתור את הדברים לגופם.

משה גפני: דובי, תנו לה לדבר ברצף ואחרי זה שאלות.

מירי סביון: אנחנו פותחים שלוש חלופות, שלושה מסלולים שמתאימים לפי מחזור העסקים.

מירי סביון: כמו שאמרנו, לכל העסקים תהיה אפשרות לשלם לנו באופן מיידי, ותיכף אגיד גם מה זה מיידי, 45% מהחוב כאשר יתרת החוב תתפרס בצורה כזו: 5% יישארו לתשלום לעוד שלוש שנים, תשלום ה-37, ו-50% ייפרסו ל-36 תשלומים.

מירי סביון: ההסדרים שאני מציינת כרגע הם הסדרים שבהם אנחנו מוותרים על מלוא הריבית, גם הריבית שנצברה עד עכשיו, גם הריבית שתצטבר בהמשך.

מירי סביון: אבל כמובן התשלומים האלה צמודים, החוב צמוד למדד.

איתן ברושי: איך נוצר החוב?

מיקי לוי: היא אמרה "ללא ריבית"?

משה גפני: ללא ריבית לפני ואחרי.

מירי סביון: אני אגיד מה המשותף לכל המסלולים כדי שיהיה נוח לכולם לזכור אותם.

מירי סביון: מה שמשותף לכל המסלולים שאציין כרגע זה שאנחנו מבטלים את מלוא הקנסות ופטור מלא מהריבית, גם הריבית שנצברה עד היום, גם הריבית שתצטבר קדימה.

מירי סביון: תהיה פריסה של, חוץ מהחלק המסומן, ל-36 תשלומים ועוד 5% מהחוב יישארו לתשלום ה-37 מיד בתום ה-36 חודשים.

משה גפני: או שהם יהיו פטורים ממנו.

מירי סביון: לא יהיו פטורים ממנו.

מירי סביון: 5%, זה תשלום שיהיה צריך לשלם אותו - - -

משה גפני: - - -, הרי יש בג"ץ – מאה אחוז.

איתן ברושי: ייווצר חוב חדש.

משה גפני: כן.

מירי סביון: לגבי העסקים שהמחזור שלהם עולה על 20 מיליון שקלים – כדי להיכנס למסלול הם יצטרכו לשלם 45% מהקרן באופן מיידי.

מירי סביון: עסקים שהמחזור שלהם בין 5 ל-20 מיליון שקלים ישלמו 30% תשלום מיידי, ותיכף אעשה פה איזושהי תוספת קטנה, ועסקים עם מחזור של עד 5 מיליון שקלים – 15% תשלום מיידי.

משה גפני: ואחרי זה פריסה.

מירי סביון: והיתרה 36 תשלומים ו-5% התשלום ה-37.

מירי סביון: חשוב לציין שהמסלולים האלה יעמדו למי שייכנס לתוך ההסדרים האלה בכמה תנאים: אחד, הכניסה להסדרים האלה היא עד סוף יוני.

מירי סביון: המעסיקים הגדולים יידרשו לשלם עד סוף יוני את ה-45%.

מירי סביון: לגבי העסקים הבינוניים והקטנים – מכיוון שאנחנו מבינים ששם יכולה להיות יותר מצוקת מזומנים, הם יוכלו לחלק את התשלום המיידי של ה-30 או ה-15% - חצי ממנו עד סוף יוני וחצי עד סוף יולי.

משה גפני: לא, יותר.

משה גפני: תנסי, עוד חודש.

משה גפני: מדובר על כאלה שהם במצוקה.

מירי סביון: אנחנו כרגע - - -

משה גפני: בסדר.

משה גפני: מה שחשוב עוד לציין, כל העסקים שמעוניינים להיכנס להסדרים, וזה הסדרים מאוד מאוד נדיבים והלכנו פה כברת דרך מאוד מאוד גדולה, מותנים בכך שמי שנכנס להסדר הזה כמובן משלם מפה ואילך את היטל עובדים זרים כפי שהוא נדרש לשלם לפי המצב החוקי - -

משה גפני: עד שנשנה את החוק.

משה גפני: הכוונה שלנו לשנות את החוק בזה.

מירי סביון: - - וגם אם יש שנים שחלקן נמצאות בתוך שומות וחלקן לא בשומות צריך להסדיר את כל חובות העבר.

מירי סביון: בזה אנחנו מנקים את השולחן מהסוגיה הזו.

מירי סביון: מסדירים את כל השנים.

מירי סביון: לדוגמה, - - -

עודד פורר: זאת אומרת, אם יש לו ויכוח איתכם על עניין אחר, את אומרת: בוא, תוותר על הוויכוחים איתך.

מירי סביון: לא, לא.

איתן ברושי: ייקחו את הכסף ל"נטו משפחה" וימשיכו למוטט את העסקים.

איתן ברושי: הרי החוב החדש ייווצר אז מה אתם מועילים כאן?

מיקי לוי: שלושה חודשים זה אפשרי?

משה גפני: לא ננהל עכשיו את הדיון הזה, את הדיון הזה ננהל בין כה וכה.

משה גפני: זה לא קשור לעניין פה.

עודד פורר: אם תוכלי להתייחס לעניין של מי שעדיין אין לו שומה.

משה גפני: אנחנו פה בישיבה של משא ומתן, בישיבה של להגיע להסדר.

משה גפני: יש לי עסק כזה או אחר ויש לי איתכם ויכוח.

משה גפני: זה ויכוח שמתנהל פעמים רבות של פקיד שומה מול נישום שבא ואומר: אני לא צריך לשלם א', ב', ג'.

משה גפני: הוויכוח הזה מתנהל, הוא לא ברח מכם.

משה גפני: הוא לא נמצא באיזשהו מקום והוא לא קיים.

משה גפני: הוא קיים, מנהל ויכוח.

משה גפני: הוא רוצה להיכנס להסדר, אבל אל תתערבו לו בוויכוח.

מירי סביון: על נושאים אחרים?

משה גפני: לא, בעניין הזה.

מיקי לוי: לא על נושאים אחרים.

מיקי לוי: לדוגמה, אתם אומרים: העסקת 15 עובדים אבל הוא העסיק רק 10.

מיקי לוי: הנה תעודות הזהות שלהם.

משה גפני: תבהירי, זה חשוב.

מירי סביון: קודם כל, ההסדר הזה – התחולה שלו היא רלוונטית רק לנושא של הסוגיה של היטל עובדים זרים.

מירי סביון: מי שיש לו איתנו מחלוקות מס אחרות חלים הכללים הרגילים, הוא לא נכנס לתוך ההסדר.

מירי סביון: אם הוא רוצה להתנהל איתי על זקיפת שווי הטבה לעובדים בנושאים אחרים, הוא יכול להמשיך להתנהל איתי.

מירי סביון: זה לא קשור להסדר הזה, זה לא מותנה.

מירי סביון: כל דיון אחר, ויכוח אחר, שרוצים לנהל איתנו, זה בסדר.

משה גפני: יפה.

מיקי לוי: צודקת, אנחנו איתך.

עודד פורר: אנחנו מדברים רק על הוויכוח הזה.

מירי סביון: לגבי הנושא של היטל העובדים הזרים – מה שאמרתי זה כזה דבר: נניח ולמישהו כבר יצאו שומות עד שנת 2016, לצורך העניין, ועכשיו הוא רוצה לסיים את הסוגיה ולשלם את פערי המס ולגמור את הסיפור.

מירי סביון: מה שאמרנו זה שההסדר הזה - כדי להיכנס להסדר הוא צריך להסדיר את הסוגיה לגבי השומות שיצאו.

מירי סביון: אבל נניח לגבי שנת 2017 עוד לא יצאו שומות אבל יש שם הפרשי מס – להסדיר גם אותה.

מירי סביון: וכמובן גם את ,2018 מפה ואילך לשלם - - -

עודד פורר: אבל איך הוא יחזיר אם לא הוצאתם לו שומות אחורה?

משה גפני: אתם אומרים שיש לו היטל על עובדים זרים, על 15 עובדים, והוא אומר שזה טעות עובדתית והוא מתווכח איתכם שיש לו עשרה.

מירי סביון: אין בעיה, שיתווכח.

משה גפני: הוא יכול להמשיך להתווכח.

מירי סביון: בוודאי שהוא יכול להמשיך.

מירי סביון: כל טענה עובדתית יכולים להמשיך להתווכח.

מירי סביון: כרגע שיסדיר את העשרה שאין עליהם ויכוח.

מירי סביון: יש ויכוח עובדתי האם יש לו עובדים או אין לו עובדים – בוודאי שאפשר לנהל אותו, ובוודאי על נושאים אחרים.

ירון גינדי: כבוד היושב-ראש, הם אפילו לא אומרים.

ירון גינדי: הם אפילו לא בדיון איתו והם אומרים לו: תבוא אתה מיוזמתך ותשלם לנו כסף על מה שלא ביקשנו ממך אפילו.

משה גפני: רבותיי, אני חוזר על מה שאמרה מירי סביון.

משה גפני: יש את שלושת הפרמטרים האלה, שלושת המתווים, שעליהם היא דיברה.

משה גפני: אומרת מירי: אם בא אדם ואומר: אני מבקש להיכנס למתווה הזה – בסדר.

משה גפני: אבל פקיד השומה מבקש ממני על 15 עובדים כאשר יש לי רק עשרה, ואני מנהל איתם את הוויכוח.

משה גפני: אומרת מירי: הוא ישלם על העשרה שאין עליהם ויכוח לפי המתווה שעליו מדובר, אם מדובר על גדול, על קטן, על בינוני.

משה גפני: על החמישה ימשיכו להתווכח ויגיעו למסקנה כמו שמתנהל בכל נושא כזה מול הרשות, נכון?

מירי סביון: כן.

ירון גינדי: ואם אין בכלל דיון על 17', לא מתקיים דיון.

ירון גינדי: לא המציאו לו שומה.

מיקי לוי: ירון, גם בשומה הוא יכול להגיד: אני לא רוצה דיון.

מיקי לוי: יש גבול.

מיקי לוי: האם ימציאו שומה?

מיקי לוי: האם הוא יחכה שיעלו עליו?

מיקי לוי: שיבוא ויישב איתם.

משה גפני: אומר חבר הכנסת פורר: אם הוא לא קיבל שומה, הוא מקבל את השומה בעוד שלושה חודשים מכם.

מירי סביון: כמו שירון גינדי אמר פה, ושוב, זה קריאה, העסקים יבחרו איך לנהוג, חלק מהאמירות של בית המשפט העליון והסיבה שהוא ביקש להתחשב בנושא הריבית זה כי אמרו שאולי היתה עמימות, אנשים כן ידעו או לא ידעו או חשבו שהם צריכים או לא צריכים לשלם.

מירי סביון: כרגע יש על השולחן כמה מאות תיקים.

מירי סביון: ישנם תיקים שעוד לא נכנסו לתוכנית העבודה והמעסיקים האלה יודעים שהם היו צריכים.

מירי סביון: היום אין ספק, הם יודעים שהם היו צריכים לשלם היטל עובדים זרים וכרגע הם בחרו לא לשלם אותו.

מירי סביון: אנחנו אומרים כזה דבר: אני חושבת שכרגע אין ספק וברור שצריך לשלם היטל עובדים זרים גם בגין המסתננים.

מירי סביון: לבעל עסק, למעסיק כזה, יש עכשיו שתי חלופות: חלופה אחת – גם אם הוא לא נמצא אצלנו ואין לו דיונים עם פקיד השומה, לבוא לפקיד השומה.

מירי סביון: הוא גם לא צריך להגיע אלא לשלוח דוחות מתקנים ולהגיד: עד עכשיו לא ידעתי.

מירי סביון: עכשיו אני מבין, לא שילמתי היטל עובדים זרים בגין השנים הקודמת.

מירי סביון: אם הוא בוחר בדרך הזו בתאריכים שקבענו הוא מוזמן להצטרף למסלול של ההקלות בריבית, ונגמר הסיפור בעניין הזה.

מירי סביון: הוא לא צריך להיכנס להליך של ביקורת ולא לשום דבר.

מירי סביון: הוא מגיש דוחות מתקנים ואומר:

מירי סביון: אני מבין שאני צריך לשלם היטל עובדים זרים.

מירי סביון: אני מבקש להיכנס למתווה של ההקלות.

מירי סביון: הוא נכנס, משלם את המס - זה מה שאנחנו רוצים.

מירי סביון: לא לחפש עכשיו, אנחנו לא רוצים לרדוף אחרי אף אחד.

מירי סביון: מי שבוחר להמשיך לבנות על מזלו הטוב שאו שנגיע או שלא, זו זכותו - - -

עודד פורר: צודקת, שכנעת אותנו.

מיקי לוי: בוודאי, היא צודקת.

מיקי לוי: אני מברך אתכם.

מיקי לוי: העסקה היא טובה וראויה.

מיקי לוי: ביטול הקנסות וביטול הריבית בהחלט מסדר את העניינים – חד-משמעית.

מיקי לוי: אני מבקש רק דבר אחד, אני מבקש פרסום - שמה שגינדי אמר, לא יהיה מצב שאתם תגיעו אליו.

מיקי לוי: זה כמו מס הכנסה.

מיקי לוי: מה זה הוא לא יודע?

מיקי לוי: מה זה אין לו שומה?

מיקי לוי: אם הוא מרוויח כסף ולא בא לשלם את מס ההכנסה אז הוא לא בסדר.

מיקי לוי: ירון, יש גבול.

ירון גינדי: לא אמרתי את זה.

מיקי לוי: יש גבול למה שהמערכת יכולה לעשות.

מיקי לוי: הוא יבוא בעוד חצי שנה ויגיד להם: אני רוצה להתחשבן איתכם על ההסכם?

מיקי לוי: זה לא עובד.

מיקי לוי: יהיה פרסום, הלשכה תפרסם, הלשכה שלך תפרסם, כדי שהם יבואו ויסדירו.

מיקי לוי: אני מבקש שיהיה פרסום גם של רשות המסים.

מיקי לוי: הדבר היחידי שאני מבקש הוא שלושה חודשים, מירי.

מיקי לוי: חבר'ה, אי אפשר.

מיקי לוי: זה לחוץ, זה מטורף, חודש.

מיקי לוי: אם אני צריך לבוא ולהסדיר איתכם כל חודש ויש לי עסק, יש לי משפחה ויש לי חוץ לארץ - על מה אתם מדברים?

מיקי לוי: נשאר לי רק לעלות על עזריאלי, לחתוך ורידים ולקפוץ.

משה גפני: לא, למה לך לקפוץ פתאום?

מיקי לוי: מירי, אני מבקש שלושה חודשים.

מיקי לוי: זה סביר שלושה חודשים.

עודד פורר: אדוני היושב-ראש, ראשית, להגיד לך שאני מרוצה מהמתווה?

עודד פורר: אני לא מרוצה, אבל האויב של הטוב הוא תמיד העוד יותר טוב.

משה גפני: נכון.

עודד פורר: המתווה הזה הוא בהחלט כברת דרך ארוכה שהלכנו לעומת מה שהיה.

משה גפני: צריך לשבח את רשות המסים בעניין הזה.

עודד פורר: אני מברך אותך ואת רשות המסים.

איתן ברושי: הם לוקחים מה שלא מגיע להם ועכשיו אתה מברך?

איתן ברושי: גוזלים את העסקים.

עודד פורר: איתן, לא.

עודד פורר: יש פה חוק.

עודד פורר: עם כל הכבוד, יש חוק ובית המשפט שנתן להם.

עודד פורר: הם לא הולכים ועושים את מה שבא להם.

איתן ברושי: מדינה שלא מכשירה עובדים מקצועיים.

איתן ברושי: היא מחליטה להתעשר.

מיקי לוי: הם מסכנים, מה אתה רוצה מהם?

איתן ברושי: הם מסכנים?

איתן ברושי: הם מסכנים.

עודד פורר: אדוני, יש לי בקשה כדי שאוכל לתמוך במתווה הזה.

עודד פורר: בסוף אותי מעניין העסקים הקטנים.

עודד פורר: המדרגה של ה-5 מיליון היא נמוכה מידיי.

עודד פורר: עסק קטן ועסקים שאנחנו מתייחסים אליהם – עד 10 מיליון תעשו את המדרגה שם.

עודד פורר: תעשו 10 מיליון, 20 מיליון ומעלה.

עודד פורר: זה מאוד קטן.

מיקי לוי: זה לא עסק קטן - 10 מיליון שקל?

עודד פורר: 10 מיליון שקל מחזור שבסוף יש לו נתח רווחים של 3% - 4% רווח, בוא תראה מה העסק הזה מרוויח בשנה – פחות מהמשכורת שלך.

עודד פורר: בהקשר הזה לעשות את זה 10 מיליון, אגב, כפי שהסוכנות לעסקים קטנים קובעת מה זה עסק קטן.

עודד פורר: תקנו אותי אם אני טועה.

משה גפני: לא, שם זה בכלל פרמטרים אחרים.

משה גפני: מדובר על 100 מיליון, זה סיפור אחר.

עודד פורר: בהקשר הזה אני רוצה עוד דבר.

עודד פורר: אם אנחנו עושים מתחת ל-10 מיליון את ה-5%, הפריסה, כמו שאמר מיקי, צריכה להיות לפחות, לפחות, לשלושה חודשים, וגם פה להכניס עוד הבחנה, ואגיד לך מהי.

עודד פורר: כשאנחנו מדברים על העסקים האלה שהם מתחת ל-10 מיליון שקל, רוב העסקים האלה זה מסעדות, ברים.

עודד פורר: אני לא יודע אם פעם ניהלתי בר או מסעדה, לדעתי לא.

משה גפני: לא.

משה גפני: יש לי חברים בכנסת שניהלו, אני לא .

עודד פורר: אם אתה תלך לבנק בתור בעל מסעדה או בעל בר ותגיד להם: אני צריך עכשיו לשלם לרשות המסים 200,000, 300,000, 400,000 שקל, תנו לי הלוואה, יגיד לך בבנק: אדוני, אתה נורא נחמד, העסק שלך הוא על הכיפק, אנחנו לא נותנים הלוואות למסעדות.

עודד פורר: הבנקים לא נותנים הלוואות למסעדות.

עודד פורר: אי אפשר לבוא ולדרוש מהם גם: תנו לנו פה במקור 5% או אם אני מסעדה עם מחזור של 11 מיליון שקל תנו לי 30% תשלום מיידי, בלי לפתור את מצוקת האשראי הזו.

עודד פורר: לכן, אני באמת אומר שפה צריך לתת, מצד אחד, שלושה חודשים, ומצד שני, לאפשר שיקול דעת לפקיד השומה להאריך את ה-36 חודשים ל-60 חודשים במידת הצורך.

עודד פורר: אני רוצה להצטרף למה שאמר חבר הכנסת מיקי לוי לגבי הפרסום.

עודד פורר: אני מסכים איתך לגבי מה שאמרת.

עודד פורר: נותנים פה הסדר וחובה על אדם שיודע שהוא עשה משהו לא בסדר לבוא ולהסדיר זאת, אבל צריך ליידע אותם.

משה גפני: תודה רבה.

משה גפני: איתן ברושי.

איתן ברושי: אדוני היושב-ראש, אני אצביע נגד.

משה גפני: אני לא מביא להצבעה.

איתן ברושי: קודם כל, אני מודיע שאני מצביע נגד, ואסביר.

איתן ברושי: כל הכסף הזה הוא גזל.

איתן ברושי: גפני, שנינו הובלנו מהלך, והצטרפו אחרים, שביטלנו את מס מעסיקים בחקלאות.

משה גפני: נכון.

איתן ברושי: זה היה 160 מיליון שקל לשנה – גזירה.

איתן ברושי: אתה הסכמת שמס המעסיקים של החקלאות היה דבר לא בצדק.

איתן ברושי: זה אותו שר אוצר ששבועות קודם בתחילת קדנציה ביטל את המס על האלכוהול ומשקאות חריפים בסכום דומה לביטול המס לחקלאים ואתה יודע את המצב.

איתן ברושי: ביטלנו כי אתה חשבת.

איתן ברושי: הם רצו לדחות והתחיל ויכוח של שלוש, חמש.

משה גפני: היו לנו נימוקים כבדי משקל.

איתן ברושי: אגב, גם פה אותו דבר.

איתן ברושי: אגב, בחוק הזה היתה הוראת שעה ושים לב מתי צריך לחדש אותה.

איתן ברושי: מה פתאום אתם לוקחים מס על העובדים?

איתן ברושי: מדינה שאין לה עובדים, לא להיי טק ולא לבניין ולא לחקלאות ולא לסיעוד, והיא אפילו מתקשה לקלוט את המהגרים, מדינה שהפסיקה את ההכשרה מקצועית, מפעלים שאין להם עובדים, בכל התחומים יש כאן משבר - אתם ממשלה, אתם דורשים את זה מהם?

איתן ברושי: האם יש אלטרנטיבה?

איתן ברושי: הרי אנחנו יודעים ששום עובד ישראלי לא נדחה בגלל העסקת עובדים זרים במקצועות האלה שהם מקצועות לא פשוטים.

איתן ברושי: העסקים האלה בקושי חיים, המדינה מקשה אין סוף קשיים.

איתן ברושי: למה אתם לוקחים כסף מהם על עובדים זרים?

איתן ברושי: בגין מה?

איתן ברושי: הרי הם משלמים להם משכורת.

איתן ברושי: האם הם צריכים לשלם גם את המשכורת שלכם או לקחת את זה ל"נטו משפחה"?

איתן ברושי: לאן בדיוק לוקחים את הכסף עם כל העודפים האלה?

מיקי לוי: לך לשר האוצר.

איתן ברושי: מיקי, היית שם סגן ויש לך בעיה.

איתן ברושי: תן לי.

איתן ברושי: אני יכול ללכת לאן שאני רוצה, אני הולך לאן שאני חושב שאני צודק.

איתן ברושי: אין שום הצדקה למס הזה.

איתן ברושי: מדינה שרוצה לייצר, מדינה שמקימה את המפעלים בחוץ לארץ – משהו פה השתבש, משהו פה השתבש, כשנותנים עידוד לסוחרים וליבואנים.

עודד פורר: איתן, אבל צריך לשנות את החוק.

איתן ברושי: רגע, דקה.

איתן ברושי: אשאל אותך עכשיו שאלה יותר חשובה.

איתן ברושי: אדוני, עשו הסדר, למחרת ייווצר חוב חדש.

איתן ברושי: אם אתם לא מסבירים ממה נוצר החוב, ואת אמרת בדברייך פה שחלק מהחוב נוצר בגלל חוסר יכולת להחזיר את הכספים, המשמעות היא שאתם - - - כתוב אצלנו: סור מרע לפני שאתה עושה טוב.

איתן ברושי: גפני, למדתי משהו.

איתן ברושי: מה אתם עושים?

איתן ברושי: לוקחים כסף טוב אחרי כסף רע.

איתן ברושי: הגופים האלה שלא עמדו בתשלום ייצרו חוב חדש, כי אם כושר ההחזר שלהם לא השתנה, עכשיו ישלמו את החוב שהם לא שילמו קודם וגם יוצרים חוב חדש על מיסוי חדש.

איתן ברושי: לאן אתם מובילים את העסק הזה?

איתן ברושי: מאיפה לקחתם את הפתרון הזה?

איתן ברושי: לכן, אני מציע לכם להחרים את הדיון.

איתן ברושי: תודיעו שאתם לא מקבלים את הדיון.

איתן ברושי: צריך למחוק את החובות וצריך לעודד את הייצור.

איתן ברושי: היום היה פה יום העסקים הקטנים.

מיקי לוי: אבל בית המשפט העליון פסק לטובת המדינה.

עודד פורר: איתן תומך בפסקת ההתגברות.

איתן ברושי: לא אמרתי, אל תגררו אותי למחוזות האלה.

בצלאל סמוטריץ': בג"צ פסק על פי החוק, אני יכול לשנות את החוק.

עודד פורר: איתן, אני איתך בעניין הזה, אבל צריך לשנות את החוק.

עודד פורר: אתה לא יכול לבוא אליהם בטענות, הם צריכים לעשות את העבודה שלהם.

עודד פורר: אנחנו אחראים, אנחנו צריכים לשנות את החוק, לא הם.

משה גפני: מותר לאיתן ברושי להגיד מה שהוא מבין.

איתן ברושי: אבל אנחנו לא מכונת הצבעה.

קריאה: אני מגן עליהם.

איתן ברושי: היא לא זקוקה לך.

איתן ברושי: צל"שים מקבלים בדרך כלל אלה שעשו מחדלים ואחר כך הם יצאו מהם איכשהו.

איתן ברושי: בדרך כלל צל"ש זה סימן לא טוב.

איתן ברושי: לכן, לא מגיע צל"ש על פריסת חובות.

איתן ברושי: צריך לבטל את החוב וצריך לצמצם אותו, ולא ליצור חובות חדשים.

איתן ברושי: אתם לא משרתים את הגברת הייצור.

איתן ברושי: לכן, אני מצביע נגד כמחאה על כל התפיסה שלכם שעובדים זרים זה מקור הכנסה שלכם.

משה גפני: תודה רבה.

משה גפני: בצלאל, בבקשה.

בצלאל סמוטריץ': איתן, אתה אומר דברים נכונים בבסיס אבל אחרי שהיה חוק ונותרו מחויבים - הרי יש כאלה ששילמו - אתה לא יכול עכשיו לפטור רק את מי שלא ששילם וכל מי ששילם אכל אותה.

משה גפני: תיכף נדבר על זה ששילם.

בצלאל סמוטריץ': יש היגיון הרי בהיטל כזה כי אנחנו רוצים לעודד עבודה ישראלית, וכמובן רק אומר איתן בצדק, השאלה אם אנחנו באמת רוצים לעודד או להרוויח כסף.

בצלאל סמוטריץ': אני שואל שאלת תם, אתה יודע שאני איש תם, האם יש הגדרה, האם ההיטל הזה הולך לקרן ייעודית שמעודדת תעסוקה ישראלית בהכשרות, בהשתלמויות, עבודה מועדפת או שהוא סתם הולך לאוצר המדינה?

מיקי לוי: זה לא הבעיה שלהם, זה לא כסף צבוע.

מיקי לוי: זה נכנס לאוצר המדינה.

משה גפני: מיקי, אני לא אוהב את הדיון הזה.

בצלאל סמוטריץ': אם כנים דברינו שהמטרה היא לעודד עבודה של ישראלים אז בואו ניקח את הכסף הזה לקופה שתשמש למטרה הזו.

משה גפני: תודה.

משה גפני: דובי, בבקשה.

דובי אמיתי: דובי אמיתי, תפקידי במקרה הזה הוא יושב-ראש הנהלת הארגונים העסקיים בלשכת התיאום.

דובי אמיתי: אני מדבר על דעתי ועל דעת שרגא ברוש.

דובי אמיתי: קודם כל, אני מברך אותך על מאמץ אדיר וענק, וזה לא טריוויאלי להיכנס לסוגיה הזו, זה לא פשוט, וגם את רשות המסים.

דובי אמיתי: צריך להגיד את זה פה ליד כולם.

דובי אמיתי: יכולים לבוא בטענות, אבל רשות המסים, רן יעקב, ולא יצא לי להכיר הרבה את מירי, הלכו לקראת המעסיקים.

משה גפני: והיועצת המשפטית שישיבה איתם.

דובי אמיתי: ובוודאי לשגית שעשתה פה עבודה נהדרת.

משה גפני: אבל אני משבח את רשות המסים.

דובי אמיתי: אתה תשבח אותם ואני שיבחתי אותך וגם אותם ואת שגית.

עודד פורר: וגם שהם ילכו לקראתנו ככה בשווי מס רכב, באותה הבנה.

משה גפני: נכון.

דובי אמיתי: אני חושב שאחרי החלטת בית המשפט העליון כשהיו להם את כל הסיבות לא ללכת לקראת, הפעילו שיקול דעת והולכים לקראת המעסיקים.

דובי אמיתי: אני מבקש שני דברים קטנים: אחד, יהיו לנו אירועים חריגים.

דובי אמיתי: אני מבקש שתהיה ועדת חריגים לקבוע איזשהו מנגנון שנוכל לדון, לעזור לעסקים כאלה ואחרים, בעיקר הקטנים – זה הדבר הראשון שאני חושב שהוא חשוב.

דובי אמיתי: שנית, יש כאלה ששילמו ביוזמתם לא על פי שומות.

דובי אמיתי: אני חושב שצריך למחוק להם, לאותם אנשים, גם את הריבית ששולמה.

איתן צחור: איתן צחור, אני בא לפה מטעם לה"ב.

איתן צחור: לגבי הסכום במחלוקת – הפתרון הוא שאם המחלוקת נפתרת בעוד שנה, האדם יוצא מקופח.

איתן צחור: מה אומרים?

איתן צחור: תעזבו את כל המחלוקות, תשלמו את הכסף מיד.

איתן צחור: יש מחלוקת בתחום הסיעוד, יש מחלוקת בסכומים עצמם.

איתן צחור: צריכים להתייחס למחלוקת כעילה לדחיית הסכום.

עודד פורר: על הסכום שבמחלוקת לאחר שיוסכם, יחולו אותם הכללים.

איתן צחור: לאחר שיוסכם יחולו הכללים.

עודד פורר: מה שלא במחלוקת ישלם.

עודד פורר: מה שבמחלוקת - - -

איתן צחור: שלא יקופח.

איתן צחור: שלא יהיה פה איזה דרבון - - - מחלוקות.

משה גפני: מירי, אני מבקש לגבי אלה שבאמת שנויים במחלוקת, הסיעוד, למשל, עם כל הבעיות, יכול להיות שבאמת אנחנו לא יכולים להכניס אותם לתוך ההסדר.

משה גפני: אבל אם מישהו נמצא במצב של ויכוח, כמו שדיברנו קודם, על חמישה עובדים, ובסוף יוכרע העניין שהוא צריך לשלם על שלושה עובדים, הוא צריך להיות בהסדר הזה מפני שהוא עדיין בוויכוח.

משה גפני: לגבי הריבית – אני שילמתי.

משה גפני: אני לא יכול להיות מופלה לרעה לעומת אלה שנמצאים בהסדר שלא שילמו עדיין ושהם פטורים מתשלום הריבית כפי שאמרנו לפני ואחרי.

מיקי לוי: הם יחזירו יחד עם ריבית, לא?

מיקי לוי: כשביקשו ממני מקדמות נהגתי לתת פי 4 כי אתם תוכנית החיסכון הכי טובה.

מירי סביון: ראשית, המתווה שהצענו יחול על מי שייכנס אליו עכשיו.

מירי סביון: לגבי העבר – אני אומרת שוב, הדברים צריכים להיבחן בצורה נקודתית.

מירי סביון: יש אנשים ששילמו את ההיטל בזמן כל השנים, אז אולי גם להם צריך להחזיר את הכסף ממודד - - -

משה גפני: לא על זה דיברתי.

מירי סביון: שוב, לגבי מקרים ספציפיים ש - - -

משה גפני: אני מבקש שתבחנו את העניין כי אני חושב שזה אפליה לרעה.

מירי סביון: אנחנו נבחן את הדברים בצורה כזו שלא ניכנס.

מיקי לוי: מירי, זה לא יעמוד בבג"צ.

משה גפני: לא יעמוד בבג"צ.

מיקי לוי: אני הייתי בסדר, אני שילמתי - - -

עודד פורר: יכול להיות ששילמת את זה עם קנס.

מירי סביון: מעבר לזה, אני פשוט רוצה להזכיר לכולנו שאנחנו כבר מספטמבר 17' כשהיתה ההחלטה בבית המשפט העליון, ניתן לכל העסקים האלה זמן ואורכה להתארגן, לחשוב.

משה גפני: לא חשוב, תעזבי את זה.

עודד פורר: היה פה דיון.

עודד פורר: מירי, להזכיר לך עם מה אנחנו התחלנו בדרישה שלנו בדיון?

עודד פורר: אנחנו דרשנו לבטל את זה לגמרי.

עדי מרוז: אני עדי מרוז, איגוד חברות הניקיון.

עדי מרוז: אני רוצה להגיד מספר דברים בקצרה: ראשית, נושא אחוז התשלום במזומן.

עדי מרוז: אחוז התשלום במזומן הוא מאוד מאוד מאוד גבוה, עד בלתי אפשרי.

עדי מרוז: בישיבה הקודמת אמרתי בדיוק את אותם מילים.

עדי מרוז: זה דבר שהוא קשה, עד בלתי אפשרי – לשלם מיליונים, אין הגדרה אחרת, במזומן.

עדי מרוז: חבר הכנסת פורר אמר פה משפט.

עדי מרוז: בנקים לא נותנים אשראי לדבר הזה.

עדי מרוז: נכון שהיה זמן להתארגן, היו דיונים וכו'.

משה גפני: הקרן לעסקים קטנים מסכימה לתת ליווי, נכון?

עודד פורר: אבל הקרן לעסקים קטנים מפנה אותם לבנקים, ואז הבנק אומר לא.

נעמי היימן רייש: הסוכנות לעסקים קטנים, קודם כל.

נעמי היימן רייש: הקרן בערבות מדינה זה הלוואות בנקאיות שאין מניעה לגשת אליהן.

נעמי היימן רייש: זה הלוואות שמיועדות להלוואות יותר מסוכנות כי יש ערבות של המדינה, ה-default הוא יותר גבוה וכו'.

נעמי היימן רייש: מה שאנחנו יכולים ספציפית לאירוע הזה - - -

משה גפני: על מה שאומר נציג חברות הניקיון.

נעמי היימן רייש: יש לנו שירותי ליווי לקבלת מימון.

נעמי היימן רייש: זאת אומרת, שמישהו יעזור להגיש בקשות, לאתר מקורות מימון, להגיש תוכנית, לדבר עם הבנק, לדבר עם מי שצריך לדבר.

נעמי היימן רייש: זה שירות שאנחנו יכולים לתת.

נעמי היימן רייש: יש גם עלות לשירות הזה, ואנחנו יכולים להעמיד אותו לרשות האירוע הספציפי הזה כדי לסייע.

עודד פורר: ממש, זה נורא עוזר.

עדי מרוז: אני מצטרף לפנייה שלכם.

עדי מרוז: עד סוף יוני זה פשוט בלתי אפשרי, פשוט בלתי אפשרי, - - -

מיקי לוי: עזוב, אנחנו נטפל בזה.

עודד פורר: יותר מזה, אם תוציא חשבונית למדינה היא לא תשלם לך עד סוף יוני.

מיקי לוי: אני מבקש 90 יום.

שי ברמן: שי ברמן, מנכ"ל איגוד המסעדות.

שי ברמן: קודם כל, יום העסקים הקטנים, תסלח לי, אבל אני חייב להגיד לכם, תודה.

שי ברמן: אני חושב שזו כבר פעם רביעית שוועדת הכספים שהיא אחת הוועדות הכי עסוקות והכי חשובות בכנסת מתכנסת לטובת עניין שהוא לחלוטין עניין של עסקים קטנים, אז זה בהחלט מחמם לנו את הלב, גם העבודה שלכם וגם העבודה של שגית וטמיר, וחברי הכנסת:

שי ברמן: פורר ומירב בן ארי שלא נמצאת ומלווים את העניין הזה זמן רב.

שי ברמן: יש במתווה הזה בעיה בסיסית אחת, ועכשיו בואו נעזוב לרגע את עניין התשלומים: 36, 60, 40.

שי ברמן: העניין הוא שהמסה העיקרית של העסקים בתחום שלנו עוד לא קיבלה שומה.

שי ברמן: העסקים האלה לא ירוצו מחר לרשות המסים ויגידו להם: אנחנו חייבים עכשיו חמש או שש שנים אחורה.

שי ברמן: אנחנו לא יכולים לעשות את העבודה של פקידי השומה.

שי ברמן: אני מצטרף לדברים, אני בהחלט חושב שרשות המסים היא לא האדם הרע בסיפור הזה.

שי ברמן: אבל יש פה בעיה שאם אנחנו לא שמים כחלק מההסכם שההסדר עומד בתוקף בזמן שנותנים 90 יום לעסקים מיום קבלת השומה ולא מתנים להם, לעסקים הקטנים, עכשיו שיבואו ויעשו את החשבונות, וכן יש להם רואה חשבון יותר מתוחכם, פחות מתוחכם, ויבואו לרשות המסים - -

איתן ברושי: מצביעים?

משה גפני: לא, זה לא סמכות שלנו להצביע.

שי ברמן: - - אנחנו נהיה פה עוד שלושה או ארבעה חודשים באותה סיטואציה עם מאות עסקים שעדיין לא קיבלו את השומה ולא יבואו לרשות המסים כי הם לא יכולים לבוא.

שי ברמן: לכן, זה עבודה של רשות המסים, מירי, עם כל הכבוד, להוציא את השומות ולתת לאנשים זמן לשלם את הכסף, וכמובן זמן סביר.

משה גפני: תודה.

משה גפני: לגבי הנושא הזה של הקרן לעסקים קטנים – אני מבקש פעילות יותר אגרסיבית.

משה גפני: אני כל הזמן בונה על זה.

משה גפני: אתם הרי רוצים להיכנס ואני לא מבין שאתם מבקשים להיכנס.

עודד פורר: מניסיון, אל תבנה על הקרן הזו.

עודד פורר: הקרן הזו רק תעלה לך יועצים.

עודד פורר: חוץ מלשלם ליועצים שיכינו לך את התוכניות, אל תבנה על זה.

משה גפני: אני מבקש להיכנס לעניין כמו שאתם מבקשים להיכנס גם לחוק הזה של שעות עבודה ומנוחה.

משה גפני: אתם צריכים להראות פעילות ממשית.

משה גפני: אני מתכוון לדבר עם השר.

משה גפני: אני בונה כל הזמן על משרד הכלכלה.

משה גפני: אנחנו נמצאים באירוע, זה לא סיפור של מה בכך.

משה גפני: לא לחינם גם רשות המסים נרתמה לעניין ולא לחינם עשינו על זה מספר ישיבות לא קלות.

משה גפני: אתם צריכים להיכנס לעניין.

משה גפני: באה חברת ניקיון שהולכת לשלם בעקבות המתווה הזה לרשות המסים, והיא עומדת לפשוט את הרגל וליפול לחלוטין.

משה גפני: אתם לא יכולים להניח להם.

משה גפני: זה התפקיד של משרד הכלכלה, אבל זה התפקיד של הקרן לעסקים קטנים.

משה גפני: על מה הקרן?

משה גפני: לתת ייעוץ?

משה גפני: אני אדבר עם השר.

נעמי היימן רייש: אני רוצה בבקשה לדבר.

משה גפני: אבל אני לא רוצה יותר, אני הבנתי.

משה גפני: בצלאל סמוטריץ אמר קודם שהוא תמים אז אני הולך בעקבותיו, גם אני תמים.

משה גפני: אני הייתי בטוח שהקרנות שנמצאות במשרד הכלכלה הן קרנות שעוזרות למקרה הזה.

משה גפני: זה המקרה.

משה גפני: נדבר, לא רלוונטי.

נעמי היימן רייש: אין מניעה.

נעמי היימן רייש: אני רוצה להגיד שההתגייסות שלנו לאירוע היתה, קודם כל, בזה שאנחנו ישבנו עם רשות המסים.

נעמי היימן רייש: התפקיד שלנו לא מתמצה אחר כך בלתת הלוואה כזו אלא ישבנו - - -

משה גפני: בסדר, אין לי טענות אליכם.

משה גפני: אתם אנשים טובים.

משה גפני: אני חייב לסיים, הערתי הערה.

נעמי היימן רייש: אבל אני רוצה לומר שאנחנו ישבנו עם רשות המסים ביחד על המתווה.

נעמי היימן רייש: ההתגייסות שלנו היתה קודם, ההתגייסות שלנו היתה בשלב היותר מוקדם של יצירת מתווה יותר - - -

משה גפני: אני משבח את משרד הכלכלה ואני משבח אותך ואתכם שאתם שותפים לעניין הזה ואתם תורמים לעניין.

משה גפני: אני מצפה מכם כי אתם משרד ממשלתי.

משה גפני: אתם לא משרד של ייעוץ, אתם צריכים לתת הלוואות.

נעמי היימן רייש: אבל אין מניעה לגשת לקרן, אין מניעה לקבל הלוואה מהקרן.

משה גפני: אני אדבר עם אלי כהן, מה אני אעשה?

משה גפני: את צודקת.

משה גפני: אני משבח אתכם על הליווי של העניין – זה בסדר גמור.

עודד פורר: אני מאחל לכם פעם אחת להגיש בקשה לקרן.

משה גפני: גברת סביון, אני מקבל את המתווה באופן עקרוני כמובן.

משה גפני: אני לא יכול להצביע על זה, אם הייתי מצביע על זה כנראה הייתי מצביע כמובן בעד.

משה גפני: אני השלמתי את הדיונים בעניין.

משה גפני: יש כמה דברים שאני מבקש ממך.

משה גפני: שמעת פה את הדיון.

משה גפני: לא קל לנו לעמוד מול האנשים האלה עם כל מה שנלווה לעניין.

משה גפני: זה באמת אירוע שאתם תרמתם בו תרומה רבה מאוד, ואני משבח אתכם על העניין הזה.

משה גפני: אני השלמתי את הדיונים, לא יהיו יותר דיונים בעניין הזה, אלא אם כן יקרה משהו שנראה שמישהו לא עומד בדיבורו וכו'.

משה גפני: המציאות הזו שבה דיברו על יותר כסף, לא 5 מיליון, של להפוך אחד כזה ליותר כסף, את הנושא הזה של התשלומים, ללכת יותר לקראת.

משה גפני: אני מקבל את המתווה גם אם תבואי ותגידו בהכל תשובות שליליות.

משה גפני: קיבלתי את המתווה, גמרנו.

משה גפני: כלומר, אין לך את העניין הזה שאת צריכה לבוא לפה לוועדה ולהסביר את הדברים האלה.

משה גפני: אבל אני אומר לך, המתחיל במצווה אומרי לו גמור.

משה גפני: זה בלתי אפשרי שיהיו נפילות של חברות ניקיון, יהיו נפילות של מסעדות - יהיו נפילות.

עודד פורר: כבר נסגרו כמה.

משה גפני: כן.

משה גפני: לכן, כשאת הולכת הביתה תדברי שם עם האנשים.

משה גפני: גם לגבי הריבית – על המקרה הזה אני שילמתי.

משה גפני: לא מחזירים לי את הריבית?

משה גפני: אני לא מדבר על מה שהיה פעם.

משה גפני: אני שילמתי, צריך להחזיר את הריבית.

משה גפני: אני לא אומר לך עכשיו לתת תשובה, אני מבקש ממך לעשות שיעורי בית באורח חיובי.

משה גפני: דבר נוסף, אני מבקש להכין חוק לביטול ההיטל של העובדים הזרים.

משה גפני: ההיטל על העובדים הזרים שהיה במקרה הזה זה מכיוון שאמרו שרוצים לעודד עובדים ישראלים.

משה גפני: אני בעד, בסדר גמור.

משה גפני: אחרי כל כך הרבה שנים ראינו את התוצאה.

משה גפני: התוצאה לא הועילה כלום.

משה גפני: לכן, זה בוטל בחקלאות.

משה גפני: זה צריך להיות מבוטל כאן אם חפצי חיים מסחריים אנחנו.

משה גפני: אם אנחנו רוצים: בסדר, ייכנס עוד כסף, פה ייקחו ופה לא ייקחו, ופה הוא לא ישלם - אין מציאות כזו ואת זה אני לא מבקש ממך.

משה גפני: מה שאמר איתן ברושי לגבייך פשוט לא נכון.

משה גפני: את צריכה לבצע את החוק והחוק אומר שצריך לשלם היטל על עובדים זרים.

משה גפני: החוק לא צודק, החוק לא נכון.

משה גפני: אני מבקש, אם אפשר, להכין את הצעת החוק הזו.

משה גפני: אני אחתים את כל חברי ועדת הכספים.

משה גפני: אני שוב מודה לכם.

משה גפני: אני מבקש שיעורי בית כשגם אנחנו שעומדים איתכם בחזית בעניין הזה נוכל לעמוד עם האנשים האלה שהם חלשים מבחינה כלכלית, להסתכל להם בעיניים ולהגיד: עזרנו לכם – אתם ואנחנו.

משה גפני: כדי להשלים את זה, הבקשות שהועלו כאן צריכות להיות נדונות אצלכם ולקבל החלטה.

משה גפני: אני ממליץ שההחלטות יהיו חיוביות.

משה גפני: תודה רבה, הישיבה נעולה.